钦定古今图书集成/明伦汇编/氏族典/第623卷 > 《郑樵通志》 > 拓跋窟咄
## 钦定古今图书集成/明伦汇编/氏族典/第623卷 > 《郑樵通志》 > 拓跋窟咄

按《魏书窟咄传》，“昭成子窟咄，昭成崩后，苻洛以其年
长，逼徙长安。苻坚礼之，教以书学。因乱随慕容永东
迁，永以为新兴太守。刘显之败，遣弟亢埿等迎窟咄，
遂逼南界，于是诸部骚动。太祖左右于桓等谋应之，
同谋人单乌千以告，太祖虑骇人心，沉吟未发。后三
日，桓以谋白其舅穆崇，崇又告之，太祖乃诛桓等五
人，馀莫题等七姓悉原不问。”太祖虑内难，乃北逾阴
山，幸贺兰部，遣安同及长孙贺征兵于慕容垂。贺亡
奔窟咄。安同间行遂达中山，慕容垂遣子贺𬴊步骑
六千以随之。安同与垂使人兰纥俱还，达牛川，窟咄
兄子意烈捍之，安同乃隐藏于商贾囊中，至暮，乃入
空井得免，仍奔贺𬴊。军既不至，而稍前逼贺染干。染
干阴怀异端，乃为窟咄来侵北部。人皆惊骇，莫有固
志。于是北部大人叔孙普洛节及诸乌丸亡奔卫辰。
贺𬴊闻之，遽遣安同、朱谭等来。既知贺𬴊军近，众乃
少定。太祖自弩山幸牛川，窟咄进屯高柳。太祖复使
安同诣贺𬴊，因克会期。安同还，太祖逾参合，出代北，
与贺𬴊会于高柳。窟咄困迫，望旗奔走，遂为卫辰杀
之。帝悉收其众，贺𬴊别帝归于中山。